บิ๊กตู่ ย้ำวางยุทธศาสตร์ฯ 20 ปี ไม่คิดสืบทอดอำนาจ 
นายกฯ จ้อจุฬาฯ ขอให้เป็นเรือธงช่วยนำขบวนฝ่าคลื่นลม ยันชีวิตตั้งใจเป็นทหารไม่ตั้งใจเป็นนายกฯ อยากเห็น รบ.-ฝ่ายค้าน ร่วมมือทำงาน ยอมรับ ขรก.ยังมีทุจริต แม้มี ก.ม.อยู่เยอะ แต่อยู่ที่ใจคนทำ ทำงานหนักจนจำตัวเองไม่ได้ ย้ำคำเดิมวางยุทธศาสตร์ 20 ปี ไม่คิดสืบทอดอำนาจ ชี้ชาติต้องมีระเบียบ วินัย ล้มล้างไม่ได้ ชี้กฎหมายไม่มียกเว้นใคร,เมื่อวันที่ 9 เม.ย.61 ที่หอประชุมจุฬาลงกรณ์มหาวิทยาลัย พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ปาฐกถาพิเศษ ในหัวข้อ จุฬาลงกรณ์มหาวิทยาลัยกับการขับเคลื่อนประเทศในระยะเปลี่ยนผ่าน โดยมีคณะอาจารย์ นิสิตนักจุฬาฯ เข้าร่วม ทั้งนี้ก่อนปาฐกถานายกฯ ได้วางพวงมาลา ถวายสักการะพระบรมราชานุสาวรีย์สมเด็จพระปิยมหาราช และสมเด็จพระมหาธีรราชเจ้า จากนั้น พล.อ.ประยุทธ์ กล่าวว่า ปาฐกถาตอนหนึ่งว่า ประเทศไทยเป็นประเทศแห่งรอยยิ้ม จนทำให้ประเทศไทยมีนักท่องเที่ยวจากต่างชาติมากที่สุด ดังนั้นขอให้เราเป็นเจ้าบ้านที่ดีในการต้อนรับ เช่นเดียวกับที่ตนมาจุฬาฯ ในวันนี้ จุฬาฯ ก็เป็นเจ้าบ้านที่ดีที่สุดในการต้อนรับตน ซึ่งตนก็ให้เกียรติกับเจ้าบ้านในการพบกันวันนี้ จุฬาฯ เปรียบเสมือนบ้าน เพราะตนมาที่นี่บ่อย มารับลูกบ้าง รับภริยาบ้าง ลูกสาวของตนจบคณะนิเทศฯ ส่วนภริยาของตนก็สอนที่นี่ ตนจึงมีความใกล้ชิดกับจุฬาฯ เป็นพิเศษ โดยเฉพาะกับนิสิตทุกคน เพราะถือว่าเราก็ต่างเป็นคนไทยทั้งสิ้น และการมาพูดในหัวข้อ จุฬาลงกรณ์มหาวิทยาลัยกับการขับเคลื่อนประเทศในระยะเปลี่ยนผ่าน ก็รู้สึกยินดีที่จะได้สร้างความรู้สึกดีๆ ต่อกัน ส่วนการเปลี่ยนผ่านนั้นจะทำให้ดีขึ้นหรือเลวลงยังไม่มีใครตอบได้ แต่รัฐบาลนี้ตั้งใจที่จะทำให้ดีที่สุดเท่าที่จะทำได้ อะไรที่เป็นปัญหาความขัดแย้งก็ต้องคลี่คลายไปในทางที่ดี,พล.อ.ประยุทธ์ กล่าวต่อว่า ส่วนตัวถือว่าจุฬาฯ เป็นสถาบันการศึกษาที่ทรงเกียรติ เป็นมหาวิทยาลัยแห่งแรกของประเทศตั้งแต่สมัยรัชกาลที่ 5 ปีนี้ถือเป็นปีที่ 101 ของจุฬาฯ การปฏิรูปสำคัญของประเทศ เกิดขึ้นในสมัยรัชกาลที่ 5 ตั้งแต่การเลิกทาสและระบบราชการต่างๆ การมีวิสัยทัศน์เป็นสิ่งสำคัญ จะต้องมองไปข้างหน้า อย่ามองวันนี้ หรือมองอดีตเพียงอย่างเดียว อดีตทำให้เราได้เรียนรู้บางสิ่งทำให้เราเกิดความภาคภูมิใจ บางสิ่งที่มันไม่ดีก็อย่าทำอีก แต่เราต้องรู้ว่าสิ่งไม่ดีต้องไม่ทำอีก การทำงานของรัฐบาลนี้จะนำไปสู่ความมั่นคง มั่งคั่งและยั่งยืน ความมั่นคงคือการสร้างสภาวะแวดล้อมทุกอย่างให้เกิดความปลอดภัย เมื่อเกิดความปลอดภัยเศรษฐกิจก็จะดีขึ้น ไม่เกิดความสับสนอลหม่านไม่วุ่นวาย หรือเกิดเหตุการณ์ไม่สงบอย่างที่ผ่านมา บ้านเมืองก็จะสงบ ต่างประเทศก็จะเข้ามาท่องเที่ยว,ประชาธิปไตยเกิดขึ้นมานานแล้ว แต่เราใช้ระบบเสรีนิยม ซึ่งในบางตำราการปฏิบัติตัวก็ไม่ได้เขียนไว้แต่เราต้องคิดด้วยตนเองว่า ถึงเวลานี้จะต้องทำอย่างไร ขอฝากนิสิต นักศึกษาทุกคน ว่า ความรู้ในตำรา อาจจะใช่หรือไม่ใช่ เพราะสถานการณ์เปลี่ยนแปลง สถานการณ์ที่ผมมาจุฬาฯ ในวันนี้ก็ไม่เหมือนเดิม เพราะสถานการณ์เปลี่ยนแปลงทุกวัน เราจึงต้องเตรียมการในส่วนของตนเอง และวันนี้ไม่ว่าประเทศชาติจะเดินหน้าไปอย่างไร แต่เราก็มีแผนพัฒนาฯ ทุก 5-10-15 ปี ที่ผ่านมาประเทศไทยไม่ได้ต้องการแผนพัฒนาฯ 10 ปี 20 ปี ซึ่งผมก็ต้องตั้งคำถามว่าแล้วบ้านเมืองจะเดินหน้าไปอย่างไร เพราะสิ่งทั้งหมดไม่สามารถทำได้ด้วยวันเดียว บางอย่างถ้าเห็นสมควรเปลี่ยนแปลงก็ต้องเปลี่ยนแปลง และระบบของเราเป็นธรรมชาติต้องแบ่งเป็น 2 กลุ่มคือผู้ที่เห็นด้วยและไม่เห็นด้วย เช่นเดียวกับการที่มีรัฐบาลและฝ่ายค้าน ที่ผ่านมา แม้บางอย่างจะดีแต่ไม่ใช่นโยบายของรัฐบาลเขาก็ไม่ทำ ดังนั้นวันนี้ไม่ว่าจะเป็นฝ่ายไหนก็ขอให้ร่วมกันทำงาน ไม่เช่นนั้นก็จะเกิดๆ ติดๆ ดับๆอย่างนี้ไปตลอดเวลา ดังนั้นก็ขอให้กลับไปดูสถานการณ์ทางการเมืองว่า มีการเปลี่ยนแปลงไปถึงไหนอย่างไร พล.อ.ประยุทธ์ กล่าว,พล.อ.ประยุทธ์ กล่าวว่า การศึกษาเราไม่ได้เลวร้าย ระบบไม่ได้เสียหาย แต่ต้องหาวิธีการที่เหมาะสม นำวิธีการที่มีอยู่แล้วมาปรับเปลี่ยน ให้ตรงกับเป้าหมายของนิสิต นักศึกษา ครู และประเทศให้ทั้ง 3 อย่างตรงกัน เพื่อให้สามารถเดินหน้าไปได้ การปฏิรูปการศึกษาจึงต้องผลิตคนตรงความต้องการของประเทศ ซึ่งทุกคนต้องตั้งเป้าหมายของตนเอง ตนไม่ได้มีความสมบูรณ์มาตั้งแต่เด็ก แต่ตั้งความหวังไว้ว่าตนจะเป็นอะไรตั้งแต่เด็ก และตนไม่เคยเปลี่ยนที่จะรับราชการทหาร แต่ไม่มีความตั้งใจที่จะเป็นนายกฯ ทหารเพื่อให้ได้ยศนายพลและเกษียณไป แต่ด้วยเหตุผลอะไรก็แล้วแต่ทำให้ตนต้องมายืนตรงนี้ มาพูดให้นิสิตฟัง ดังนั้นขอนักศึกษาตั้งมั่นเพื่อเป็นคนดีและคิดว่าจะทำงานอะไรจะเป็นอะไร ซึ่งหลายคนมีความตั้งใจเป็นทหาร ตำรวจ พยาบาล หมอ เป็นครู ท้ายที่สุดอาจจะไม่เป็นอะไรเลยก็ได้ ฉะนั้นเราต้องมีความมุ่งมั่นและความเพียรพยายามตั้งแต่เด็กจนโต 19-20 ปี ถึงจะจบ รัฐบาลนี้จึงมีความมุ่งมั่นและเตรียมความพร้อมให้ตั้งแต่วันเรียน,พล.อ.ประยุทธ์ กล่าวต่อว่า แผนแม่บทการใช้จ่ายงบฯ สามารถปรับเปลี่ยนได้ หลายคนบอกว่าทำไมไม่ทำตรงนี้ หรือไม่ทำตรงนั้น จะเอาเงินหลวงหรือเงินราษฎร ซึ่งก็ต้องดูที่กฎหมายว่าทำได้หรือไม่ และต้องหาวิธีการที่เหมาะสม สิ่งที่ตนพูดไม่ได้เป็นการท้าทายหรือพาดพิงใคร เรื่องการทุจริตในส่วนของราชการก็ต้องยอมรับว่าก็มี แต่ก็ต้องแก้กันไปซึ่งวันนี้กฎหมายมีเยอะแยะไปหมด อยู่ที่ใจคนจะทำตามไม่โดยกฎหมายมีไว้เพื่อให้เกิดความเท่าเทียมทุกคนมีโอกาสเท่าเทียมกันอยู่ภายใต้กฎหมายเดียวกัน กฎหมายฉบับใดที่ไม่ทันสมัยก็ต้องแก้ไข ไม่ใช่เอารัฐธรรมนูญมาทะเลาะกัน ทั้งนี้แม้จะมีกฎหมาย แต่การทุจริตก็ยังมีอยู่ ตนจึงมุ่งเน้นที่จะแก้ไขปัญหาการทุจริตให้ได้ เราต้องร่วมมือกันแก้ไขปัญหาต่างๆ ฟันฝ่าอุปสรรคอย่างเป็นธรรม,พล.อ.ประยุทธ์ กล่าวด้วยว่า เราต้องสร้างคนให้เป็นคนที่สมบูรณ์จิตใจมีคุณธรรมครองชีวิตแบบมีหลักคิดที่ถูกต้อง ไม่เช่นนั้นจะใช้ความคิดไปตามโซเชียลมีเดีย วันนี้เราต้องพัฒนาคนของเราไปถึง 4.0 ซึ่งทางรัฐบาลได้ใช้ไทยนิยมเดินไปทุกหมู่บ้านลงไปสู่การปฏิบัติ ที่วันนี้ทุกคนคือพลังสำคัญต้องไม่ผูกติดกับสิ่งเดิมๆ รัฐบาลเจอปัญหาร้อยแปดพันเก้าที่สลับซับซ้อนอยู่ข้างล่างซึ่งที่ผ่านมาไม่เคยคลี่ออกมาดูแต่รัฐบาลนี้นำมาแก้ปัญหาทั้งหมดหากไม่แก้ปัญหาทั้งหมดจะเกิดกับพวกเราในวันข้างหน้า,พล.อ.ประยุทธ์ กล่าวต่อว่า ทุกวันนี้ทำงานเยอะมาก ปัญหาก็เยอะ บางวันก็จำอะไรไม่ได้เลย บางครั้งตื่นมายังจำตัวเองไม่ได้ แต่พอแต่งตัวเพื่อที่จะทำงาน ก็นึกได้ว่ายังเป็นนายกรัฐมนตรีอยู่ คนไทยต้องอ่านหนังสือให้มากกว่าเดิม ตนเองและรองนายกฯ และรัฐมนตรีก็ต้องอ่านหนังสือ เอกสารท่วมโต๊ะกันทั้งนั้นไม่ได้นั่งสบาย ทุกอย่างต้องตรวจทาน สิ่งที่เราทำวันนี้คือให้ประเทศพ้นกับดักรายได้ปานกลาง ไปสู่รายได้สูงโดยต้องดูต่างประเทศว่าเขามีการพัฒนาประเทศได้รวดเร็วอย่างไรด้วยถ้าเราคิดแบบเดิมๆ ก็ไม่ต้องไปไหน เราต้องคิดแบบตะวันตกคิดนอกกรอบทำด้วยความรอบคอบยั่งยืน ประเทศเราต้องพัฒนาคิดแบบ 2 อย่างคือทั้งแบบตะวันตกและแบบตะวันออก การจะเปลี่ยนแปลงอะไรไม่ใช่เป็นการทำลายล้างประเทศไทยเป็นประเทศเดียวในโลกที่ไม่มีใครเหมือนและไม่เหมือนใครแต่ทำอย่างไรเราจะไปกับเขาได้,พล.อ.ประยุทธ์ กล่าวต่อว่า จนเงินแต่อย่าจนความคิด ต้องช่วยกัน เป็นคนดีมีคุณธรรม อย่าแก้ปัญหาปลายทาง ต้องสร้างความเท่าเทียมทางโอกาส แต่หลายคนไม่สนใจสิทธิตนเองจึงเกิดปัญหาขึ้น ปลูกพืชให้เหมาะสมไม่มากเกินไป ตรงนี้ไม่ใช่ไปรังแกคนจน แต่เป็นไปตามแนวทางประชารัฐ ความขัดแย้งไม่เอา ทุกประเทศมองไทยเป็นระเบียบเรียบร้อยมากขึ้น คนมาเที่ยวมากขึ้นเพราะบ้านเมืองสงบ ก็เอาสิก็เลือกเอา เลือกตั้งว่าจะไม่พูด ก็คอยดูกันต่อไปแล้วกัน อาจดีก็ได้ แต่อย่ามาโทษผมอีกก็แล้ว ต้องไปดูยุทธศาสตร์ 20 ปี มาบอกว่าผมจะสืบทอดอำนาจ จะอยู่ไปทำไม 20 ปี แค่นี้อายุก็ 60 กว่าแก่ตายอยู่แล้ว พักผ่อนบ้างสิ อย่าไปมองอย่างนั้น เพราะมันมีปรับได้ทุกคนขึ้นมาทำ แต่แค่นี้ก็เถียงกันแล้ว ไม่ยอมกันกลายเป็นว่ามาบอกสืบทอดอำนาจ อย่างการปฏิรูปบางอย่างต้องใหม่เลย บางอย่างต้องแก้ปัญหาเดิมด้วยวิธีการใหม่ๆ นั้นคือการปฏิรูปที่ไม่ใช่เข้าห้องนำออกมาแล้วเสร็จเลย ต้องทำมากกว่านี้ ฟังความคิดทุกอัน อันไหนทำได้ทำเลย อันขัดแย้งไว้ข้างๆก่อนอะไรจำเป็นออกมาก่อนเพื่อปฏิรูปประเทศ ถ้ารอทำทีเดียวไม่มีทางได้ เพราะไทยขัดแย้งกันสูง เราต้องมีภูมิต้านทานที่ดีด้วย,พล.อ.ประยุทธ์ กล่าวต่อว่า เราต้องไม่สอนให้อยากมีอยากได้ แล้วทำอะไรที่มันขัดแย้ง ล้มล้างระเบียบต่างๆ ไม่ได้ ประเทศใดที่ไร้กฎหมาย ระเบียบ วินัย มันอยู่ไม่ได้ เพราะวินัยสร้างชาติ สร้างคน เปลี่ยนผ่านให้ได้ ทุกคนต้องเข้าร่วม ไม่ใช่เรียกร้องอย่างเดียว ไม่ใช่ประท้วงขอเท่านี้เท่านั้น โดยไม่สนใจกฎหมายว่าอย่างไร ตนก็เป็นประชาชนคนหนึ่ง รู้ว่ามีอะไรอยู่ตรงไหน ใช้ทรัพยากรอย่างไร ทั้งนี้คาดหวังจุฬาฯ จะเป็นเรือธงและพาเรือขบวนไปด้วย ที่ต้องผ่านคลื่นลมอีกมากมาย อุปสรรคเยอะแยะเพราะฉะนั้นทำให้ดี เป็นบุคคลที่มีคุณค่า ไม่อยางนั้นจะเป็นเพียงกระดาษ คิดแบบตะวันตกทำแบบตะวันออกโดยไม่ขัดแย้งไม่ตีกัน คนไทยเป็นคนคิดมาก คิดละเอียดคิดหมด แต่ฝรั่งอะไรที่ดีทำไปก่อนแล้วแก้ ต่างกันตรงนี้ ถ้าปลดล็อกทำอะไรไม่ได้เป็นแบบเดิม ไม่ได้อะไรสักอย่าง อย่างอีอีซีก็ต่อต้าน หลายคนไม่ชอบ ต้องดูว่าวันหน้าจะเอาอะไรมากิน มาดูแลคนจน ต้องมีรายได้ของประเทศ ต้องร่วมมือ อย่าไปมองว่าเป็นการทุจริต ถ้าทุจริตก็จับให้ได้ และที่จับได้ก็ไม่ใช่ใครแต่รัฐบาลนี้จับ เพราะเกิดนานแล้ว ตนมาจุฬาฯ ถึงใส่สีชมพู ตนให้เกียรติทุกคน ต้องให้เกียรติกันเพื่อจะได้เกิดความสามัคคี เพื่อทำให้หลายอย่างปรับเปลี่ยนขึ้นมาได้ ต้องเคารพกฎหมายอย่าให้คนอื่นเดือดร้อน และถึงไม่ผิดวันนี้ก็ผิดวันหน้า เพราะกฎหมายไม่ได้เขียนให้ยกเว้น,ผู้สื่อข่าวรายงานว่า ในช่วงท้าย พล.อ.ประยุทธ์ ได้แนะนำรัฐมนตรีที่ร่วมมาด้วย และเมื่อถึงการแนะนำตัว พล.ท.กู้เกียรติ ศรีนาคา แม่ทัพภาคที่ 1 แต่ปรากฏว่าไม่เห็นตัว นายกฯ จึงถามหาว่า ไหนอยู่ไหนไปรักษาความปลอดภัยอยู่ข้างหลังเหรอ ไม่ต้องหรอกปล่อยเขาไป
นายกฯ จ้อจุฬาฯขอให้เป็นเรือธงช่วยนำขบวนฝ่าคลื่นลม ยันชีวิตตั้งใจเป็นทหารไม่ตั้งใจเป็นนายกฯ อยากเห็น รบ.-ฝ่ายค้าน ร่วมมือทำงาน ยอมรับ ขรก.ยังมีทุจริต แม้มี ก.ม.อยู่เยอะ แต่อยู่ที่ใจคนทำ
ประยุทธ์ จันทร์โอชา,นายกฯ,ยุทธศาสตร์ชาติฯ,ปฏิรูปประเทศ,สืบทอดอำนาจ,ข่าวทั่วไป